CELEX: 62020TN0611
Language: el
Date: 2020-10-02 00:00:00
Title: Υπόθεση T-611/20: Προσφυγή της 2ας Οκτωβρίου 2020 — Airoldi Metalli κατά Επιτροπής

30.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 414/43
            
         
      Προσφυγή της 2ας Οκτωβρίου 2020 — Airoldi Metalli κατά Επιτροπής
      (Υπόθεση T-611/20)
      (2020/C 414/65)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Airoldi Metalli SpA (Molteno, Ιταλία) (εκπρόσωποι: M. Campa, D. Rovetta, G. Pandey, V. Villante και M. Pirovano, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2020/1215 της Επιτροπής της 21ης Αυγούστου 2020 για την υποχρέωση καταγραφής των προϊόντων εξώθησης αλουμινίου καταγωγής Λαϊκής Δημοκρατίας της Κίνας
               
            
                  —
               
               
                  να διατάξει μέτρα οργάνωσης της διαδικασίας και να ζητήσει από την Επιτροπή να προσκομίσει τα εσωτερικά έγγραφα και την ανάλυση που σχετίζονται με τις προπαρασκευαστικές εργασίες του προσβαλλόμενου κανονισμού και τη σχετική καταγραφή των εισαγωγών
               
            
                  —
               
               
                  να καταδικάσει την καθής στα δικαστικά έξοδα της προσφεύγουσας στο πλαίσιο της παρούσας δίκης.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τρεις λόγους ακυρώσεως
      
                  1.
               
               
                  Με τον πρώτο λόγο προβάλλεται παράβαση των άρθρων 10, παράγραφος 4, και 14, παράγραφος 5, του βασικού κανονισμού αντιντάμπινγκ της ΕΕ, καθώς και πρόδηλο σφάλμα εκτίμησης κατά την εξέταση και την αξιολόγηση των στοιχείων που προσκομίσθηκαν με την καταγγελία αντιντάμπινγκ προκειμένου να διαταχθεί η καταγραφή των εισαγωγών. Η προσφεύγουσα υποστηρίζει ότι η Επιτροπή στήριξε τα πορίσματά της σχετικά με την επιβολή της προβλεπόμενης από τον προσβαλλόμενο κανονισμό καταγραφής των εισαγωγών σε αποδείξεις και στοιχεία που δεν είναι αξιόπιστα και δεν είναι αντιπροσωπευτικά της αγοράς της Ευρωπαϊκής Ένωσης.
               
            
                  2.
               
               
                  Με τον δεύτερο λόγο προβάλλεται πρόδηλο σφάλμα εκτίμησης των κρίσιμων πραγματικών περιστατικών, στο μέτρο που η Επιτροπή δεν αξιολόγησε επαρκώς αν υφίστανται οι απαιτούμενες συνθήκες προκειμένου να διαταχθεί καταγραφή των εισαγωγών.
               
            
                  3.
               
               
                  Με τον τρίτο λόγο προβάλλεται παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης, προσβολή του δικαιώματος ακρόασης της προσφεύγουσας, παραβίαση της υποχρέωσης αιτιολογίας και παράβαση του άρθρου 296 της Συνθήκης για τη λειτουργία της Ευρωπαϊκής Ένωσης. Η προσφεύγουσα υποστηρίζει ότι προσβλήθηκε το δικαίωμα ακρόασης, καθόσον δεν της παρουσιάστηκε η σχετική μεθοδολογία για την αξιολόγηση της ύπαρξης ντάμπινγκ και δεν ήταν δυνατόν να υποβάλει σχόλια σχετικά με τη μεθοδολογία αυτή. Υποστηρίζει, περαιτέρω, ότι ο προσβαλλόμενος κανονισμός είναι πλημμελής λόγω του ότι δεν παραθέτει πλήρη αιτιολογία ως προς το ότι δεν εξηγείται σαφώς η μεθοδολογία που χρησιμοποιεί για την αξιολόγηση του ντάμπινγκ και ο λόγος και ο τρόπος βάσει των οποίων η Επιτροπή θεώρησε αξιόπιστα στοιχεία που υποβλήθηκαν από αυτόν που υπέβαλε την καταγγελία αντιντάμπινγκ τα οποία εκ πρώτης όψεως είναι προδήλως αναξιόπιστα.